C 245/11

Kuulemismenettelystä vastaavan neuvonantajan loppukertomus (1)

Asia AT.39563 – Elintarvikkeiden vähittäispakkaukset (Päätöksen antaminen uudelleen)

(2021/C 245/11)

Päätösluonnos on osoitettu kolmelle CCCPL-konsernin yritykselle eli yrityksille CCPL S.c., Coopbox Group S.p.A. ja Coopbox Eastern s.r.o., jäljempänä ”päätöksen kohteena olevat yritykset”.

TAUSTA

Komissio antoi 24. kesäkuuta 2015 asiassa AT.39653 – Elintarvikepakkaukset komission päätöksen C(2015) 4336 final SEUT-sopimuksen 101 artiklan ja ETA-sopimuksen 53 artiklan mukaisesta menettelystä, jäljempänä ”vuoden 2015 päätös”. Vuoden 2015 päätöksellä päätettiin komission tutkimus viidestä kartellista, jotka koskivat polystyreenimuovisia alustoja, jäljempänä ”polystyreenivaahdosta valmistetut pakkausalustat”, ja yhden kartellin osalta myös polypropeenista valmistettuja alustoja, jäljempänä ”polypropeenista valmistetut pakkausalustat”. Alustoja käytetään tuoreiden elintarvikkeiden, kuten lihan, siipikarjanlihan, hedelmien ja kalan pakkaamiseen vähittäismyyntiä varten. Kartelleihin osallistui muun muassa CCPL-konserni. Vuoden 2015 päätöksessä todettiin viisi erillistä SEUT-sopimuksen 101 ja ETA-sopimuksen 53 artiklan rikkomista, joiden maantieteellinen soveltamisala ja kesto vaihtelivat. Vuoden 2015 päätöksessä määrättiin sakkoja muun muassa seuraaville viidelle oikeushenkilölle, jotka kuuluivat tuolloin CCPL-konserniin ja jotka olivat CCPL S.c., Coopbox Group S.p.A., Poliemme S.r.l., Coopbox Hispania S.l.u. ja Coopbox Eastern s.r.o., koska ne osallistuivat kolmeen viidestä kartellista, joita vuoden 2015 päätös koski (2).

Komissio määräsi vuoden 2015 päätöksellä yhteensä 33 694 000 euron sakot edellä mainituille viidelle CCPL-konsernin oikeushenkilölle. Tämä kokonaismäärä määritettiin sen jälkeen, kun sakkoihin, joita muutoin olisi sovellettu, oli myönnetty 25 prosentin lievennys näiden yhteisöiden alentuneen maksukyvyn perusteella. Komissio vahvisti alentuneen maksukyvyn arvioituaan maksukyvyttömyyteen liittyvän pyynnön, jonka yhteisöt olivat esittäneet sakkojen laskentaa koskevien komission suuntaviivojen (3) 35 kohdan mukaisesti.

Unionin yleinen tuomioistuin antoi 11. heinäkuuta 2019 asiassa T-522/15 tuomionsa, jäljempänä ”vuoden 2019 tuomio” (4), jolla se kumosi CCPL-konsernin edellä mainituille viidelle oikeushenkilölle määrätyt sakot kokonaisuudessaan, hyväksyen kanneperusteen, jonka mukaan komissio oli riittämättömästi perustellut maksukyvyttömyyttä koskevan arvionsa, mutta hyläten kantajien kaikki muut kanneperusteet. Näin ollen unionin yleinen tuomioistuin kumosi vuoden 2015 päätöksen päätösosat, joissa määrättiin edellä mainituille viidelle CCPL-konsernin oikeushenkilölle yhteensä 33 694 000 euron sakot (5).

PÄÄTÖKSEN ANTAMISTA UUDELLEEN KOSKEVA MENETTELY

Komissio ilmoitti 18. syyskuuta 2019 päivätyllä kirjeellä CCPL-konsernin emoyhtiölle CCPL S.c:lle, joka toimi konsernin oikeushenkilöiden puolesta suorittaessaan väliaikaisia maksuja ja saadessaan näistä maksuista korvauksen vuoden 2019 tuomion jälkeen, aikomuksestaan antaa uusi päätös, jolla CCPL-konsernin asianomaisille yhteisöille määrätään sakkoja, ja kehotti asianomaisia yhteisöjä esittämään huomautuksensa. Kyseisessä kirjeessä komissio myös ilmoitti CCPL S.c:lle aikomuksestaan noudattaa samaa mukautetun perusmäärän laskentamenetelmää kuin vuoden 2015 päätöksessä. Kirjeessään komissio lisäksi selvensi, että tämä menetelmä merkitsisi CCPL-konsernin kokonaisliikevaihtoa koskevan 10 prosentin ylärajan soveltamista viimeisenä täytenä tilikautena, joka edeltää uuden päätöksen antamista, kunkin kolmen rikkomuksen osalta lasketun sakon kokonaismäärän osalta. Kirjeessä ilmoitettiin CCPL S.c.:lle, että mahdollisia sakkojen lieventämispyyntöjä, jotka perustuvat sakkojen laskentaa koskevien suuntaviivojen 35 kohtaan, arvioitaisiin CCPL-konsernin nykyisen rahoitustilanteen perusteella.

Päätöksen kohteena olevat yritykset pyysivät 4. lokakuuta 2019, että komissio tarkastelisi niiden maksukyvyttömyyttä sakkojen laskentaa koskevien suuntaviivojen 35 kohdan mukaisesti. Arvioidessaan pyyntöä komissio lähetti CCPL-konsernille useita asetuksen (EY) N:o 1/2003 (6) 18 artiklan 1 ja 2 kohdan mukaisia tietopyyntöjä saadakseen tietoja konsernin rahoitustilanteesta ja erityisestä sosiaalisesta ja taloudellisesta tilanteesta.

CCPL toimitti huomautuksensa 28. lokakuuta 2019 päivätyllä kirjeellä vastauksena 18. syyskuuta 2019 päivättyyn kirjeeseen. CCPL kiinnitti komission huomion erityisesti CCPL-konsernin kokonaisliikevaihtoon, jonka odotettiin olevan vuonna 2019 pienempi kuin vuonna 2018 (ja toiminnan lopettamiseen tietyissä aiemmissa liiketoimintayksiköissä) ja pyysi komissiota ottamaan huomioon liikevaihdon pienenemisen soveltamalla liikevaihtoa koskevaa, asetuksen (EY) N:o 1/2003 23 artiklan 2 kohdassa säädettyä 10 prosentin ylärajaa.

Komissio vahvisti 15. toukokuuta 2020 päivätyllä kirjeellä aikovansa antaa uuden päätöksen, jolla korvataan vuoden 2019 tuomiolla kumotun vuoden 2015 päätöksen päätösosan asiaa koskevat jaksot, määrätään sovellettavat sakot päätöksen kohteena oleville yrityksille ja pidetään niitä vastuullisena osallistumisesta kolmeen kartelliin elintarvikkeiden vähittäispakkauksina käytettävien polystyreenivaahdosta valmistettujen pakkausalustojen tarjonnan alalla. Kyseiset kartellit kattoivat Italian, Lounais-Euroopan sekä Keski- ja Itä-Euroopan erilliset maantieteelliset alueet. Sovellettavien sakkojen enimmäismäärän laskennan osalta komissio vahvisti aikovansa soveltaa uuden päätöksen antamisajankohtaa edeltävän vuoden kokonaisliikevaihtoa koskevaa 10 prosentin ylärajaa kuhunkin rikkomukseen sovellettavien sakkojen kokonaismäärään (7).

CCPL-konserni toimitti 15. kesäkuuta 2020 päivätyllä kirjeellä lisähuomautuksia vastauksena 15. toukokuuta 2020 päivättyyn kirjeeseen ja toisti, mitä se oli todennut 4 ja 28. lokakuuta 2019 päivätyissä kirjeissään. CCPL-konserni katsoi, että sakkojen määrän olisi oltava kohtuullinen ja oikeudenmukainen sekä linjassa niiden sakkojen kanssa, jotka määrättiin muille vuoden 2015 päätöksen kohteena olleille yrityksille, jotta noudatettaisiin suhteellisuusperiaatetta ja yhdenvertaisen kohtelun periaatetta.

PÄÄTÖSLUONNOS

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista CCPL-konsernille on annettu mahdollisuus esittää näkemyksensä. Päätösluonnoksessa komissio ei esitä uusia väitteitä päätöksen kohteena oleville yrityksille eikä pyri muuttamaan väitetiedoksiannon sisältöä sellaisena kuin se on esitetty 21. syyskuuta 2012 tässä asiassa annetussa väitetiedoksiannossa. Komissio huomauttaa lisäksi, että vuoden 2015 päätöksen 1 artiklasta tuli lopullinen myös niiden päätöksen kohteena olleiden yritysten osalta, joita tämä menettely koskee. Koska CCPL-konsernin vuoden 2019 kokonaisliikevaihtoon sovelletaan Italiassa ja Lounais-Euroopassa tapahtuneiden rikkomusten osalta lainmukaista 10 prosentin enimmäismäärää, komissio katsoo päätösluonnoksessa, että sakkojen kokonaismäärä on 9 441 000 euroa ja että sakkojen laskentaa koskevien suuntaviivojen 35 kohdassa vahvistetut maksukyvyttömyyteen liittyvät edellytykset eivät tällä hetkellä täyty.

Kaiken edellä esitetyn perusteella ja ottaen huomioon, että CCPL-konserni ei ole esittänyt minulle minkäänlaisia pyyntöjä tai valituksia, katson, että osapuolten menettelyllisten oikeuksien tosiasiallista toteutumista on kunnioitettu tässä asiassa.

Bryssel 17. joulukuuta 2020. Wouter WILS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29), jäljempänä ”päätös 2011/695/EU”, 16 ja 17 artiklan mukaisesti.

(2) CCPL-konserni ilmoitti komissiolle 4. lokakuuta 2019, että Coopbox Hispania S.l.u. oli aloittanut selvitystilamenettelyt vuonna 2018 ja että Poliemme S.r.l. oli liitetty Coopbox Group S.p.A:han vuonna 2017.

(3) Komission suuntaviivat asetuksen (EY) N:o 1/2003 23 artiklan 2 kohdan a alakohdan mukaisesti määrättävien sakkojen laskennasta (EUVL C 210, 1.9.2006, s. 2).

(4) Tuomio 11. heinäkuuta 2019, CCPL ym. v. komissio, T-522/15, EU:T:2019:500, sellaisena kuin se on oikaistuna 6. syyskuuta 2019 annetulla määräyksellä CCPL ym. v. komissio, T-522/15, EU:T:2019:599.

(5) Unionin yleinen tuomioistuin kumosi vuoden 2015 päätöksen 2 artiklan 1 kohdan f, g ja h alakohdan, 2 kohdan d ja e alakohdan sekä 4 kohdan c ja d alakohdan.

(6) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(7) Kirjeessä komissio vahvisti, että suunnitellussa päätöksessä määrätään sakkoja kolmelle CCPL-konserniin kuuluvalle yhteisölle eli päätöksen kohteena oleville yrityksille. Vuoden 2015 päätöksessä käsiteltyjen muiden kahden CCPL-konsernin yhteisön eli Poliemme S.r.l.:n ja Coopbox Hispania S.l.u.:n osalta komissio totesi, että koska ensin mainittu yritys oli virallisesti lakannut olemasta ja toiseksi mainittu yritys oli asetettu selvitystilaan, suunnitellussa päätöksessä ei käsiteltäisi näitä kahta yhteisöä.